b'\n_START_ARTICLE_\nErnest Kramer\n_START_SECTION_\n\xc5\xbdivljenje in delo\n_START_PARAGRAPH_\nV Kranju je leta 1870 kon\xc4\x8dal ni\xc5\xbejo gimnazijo. V letih 1871\xe2\x88\x921874 je obiskoval realko v Ljubljani. Nato se je \xc5\xa1olal na akademiji v De\xc4\x8dinu na \xc4\x8ce\xc5\xa1kem. \xc5\xa0olanje je prekinil za eno leto zaradi odhoda k vojakom. Po vrnitvi je napravil maturo na gimnaziji. Nato se je vpisal na kmetijsko visoko \xc5\xa1olo na Dunaju. Leta 1878, v tretjem semestru \xc5\xa1tudija, je bil poklican za suplenta na kmetijsko visoko \xc5\xa1olo v Gorici, kjer pa je u\xc4\x8dil samo dobre tri mesece, nato je moral na vojsko v Hercegovino, kjer je zbolel na srcu._NEWLINE_Diplomiral je leta 1881 na visoki \xc5\xa1oli za kmetijstvo in gozdarstvo na Dunaju. Najprej je pol leta slu\xc5\xbeboval kot prostovoljec v kmetijsko-kemijskem laboratoriju na Dunaju. Leta 1882 je postal kmetijski potovalni u\xc4\x8ditelj v Ljubljani, nato v Trstu. Leta 1885 je postal vodja slovenske kmetijske visoke \xc5\xa1ole v Gorici. Nato se je odpravil na univerzo v Heidelberg, kjer je leta 1889 napravil doktorat iz kemije._NEWLINE_V letih 1891\xe2\x88\x921893 je bil docent bakteriologije na tehni\xc5\xa1ki visoki \xc5\xa1oli v Gradcu. Leta 1894 je postal potovalni u\xc4\x8ditelj pri Kmetijski dru\xc5\xbebi v Celovcu. Tam je ustanovil in vodil kmetijsko-kemi\xc4\x8dni laboratorij. Leta 1898 je pri\xc5\xa1el v Ljubljano, da bi tudi tam ustanovil podoben laboratorij._NEWLINE_Podro\xc4\x8dje njegovega raziskovanja so bile talne razmere in rodovitnost zemlje, organska in mineralna gnojila, sorte kmetijskih rastlin in sadja na Kranjskem._NEWLINE_Leta 1900 je ustanovil dru\xc5\xa1tvo za pospe\xc5\xa1evanje obdelovanja Ljubljanskega barja, v okviru dru\xc5\xa1tva pa je v letih 1902\xe2\x88\x9205 izdajal Izvestja. O Ljubljanskem barju je napisal obse\xc5\xbeno \xc5\xa1tudijo. Ukvarjal se je tudi z enologijo in sadjarstvom.\n_START_SECTION_\nDela\n_START_PARAGRAPH_\nObjavil je \xc5\xa1tevilne referate, razprave, poro\xc4\x8dila in knjige, med drugimi tudi prvo delo s podro\xc4\x8dja kemijske bakteriologije, zato ga \xc5\xa1tejejo tudi za za\xc4\x8detnika te vede.'